Eldőlt, kik kapják meg a Renault új motorját — F1VILÁG.HU
Daniel Ricciardo, Kevin Magnussen, Red Bull, Renault
Daniel Ricciardo kapja meg a Red Bullnál a Renault új fejlesztésű erőforrását a hétvégi Monacói Nagydíjra, míg a Spanyolországon győztes Max Verstappen a régi specifikációt használja tovább.
A Red Bull és a Renault a Spanyol Nagydíjat követő kétnapos teszten dolgozott először a franciák új fejlesztésű aggregátjával, az eredményekkel pedig olyannyira elégedettek voltak, hogy úgy döntöttek, Kanada helyett már Monacóban bevetik azt.
Miután azonban a Renault a hétvégéig csak két egységet tud legyártani, a Red Bullnál, illetve a franciák gyári csapatánál is el kellett dönteni, hogy mely versenyző használhatja az újabb specifikációt.
A Sky Sports News úgy értesült, a Red Bull választása Daniel Ricciardóra esett, ezt az ausztrál később viccesen meg is erősítette.
„Egy történelemteszt alapján döntöttek. Mivel idősebb vagyok Maxnál, könnyedén nyertem” – fogalmazott Ricciardo nevetve.
A Renault gyári csapata úgy döntött, a több F1-es tapasztalattal rendelkező Kevin Magnussen használhatja majd az új aggregátot Monte-Carlóban.